b'\n_START_ARTICLE_\nBCG vakcina\n_START_PARAGRAPH_\nKalmeto-Gereno lazdeli\xc5\xb3 (Bacillus Calmette\xe2\x80\x93Gu\xc3\xa9rin (BCG)) vakcina, dar vadinama BCG arba tuberkulioz\xc4\x97s skiepu\xc2\xa0\xe2\x80\x93 vakcina, kuria vis\xc5\xb3 pirma skiepijama siekiant apsaugoti nuo tuberkulioz\xc4\x97s. Kra\xc5\xa1tuose, kuriuose tuberkulioz\xc4\x97 pasitaiko da\xc5\xbenai, sveikus naujagimius patariama skiepyti kuo anks\xc4\x8diau po gimimo. Negalima skiepyti naujagimi\xc5\xb3, turin\xc4\x8di\xc5\xb3 \xc5\xbdIV / AIDS. Kra\xc5\xa1tuose, kur tuberkulioz\xc4\x97 pasitaiko neda\xc5\xbenai, paprastai imunizuojami tik didel\xc4\x97s rizikos grup\xc4\x97s naujagimiai, o \xc4\xaftarus tuberkulioz\xc4\x99, i\xc5\xa1tiriami ir, jeigu reikia, gydomi konkret\xc5\xabs pacientai. Taip pat gali b\xc5\xabti skiepijami anks\xc4\x8diau neskiepyti suaugusieji, da\xc5\xbenai turintys kontaktuoti su vaistams atsparia tuberkulioze.\n_START_SECTION_\nVeiksmingumas, skyrimo b\xc5\xabdas ir atsargumo priemon\xc4\x97s\n_START_PARAGRAPH_\n\xc4\xaevairiuose kra\xc5\xa1tuose nustatyti apsaugos trukm\xc4\x97s rodikliai stipriai skiriasi ir svyruoja nuo vien\xc5\xb3 iki dvide\xc5\xa1imties met\xc5\xb3. Vaik\xc5\xb3 populiacijoje skiepas apsaugo nuo u\xc5\xbesikr\xc4\x97timo ma\xc5\xbedaug 20\xc2\xa0% paskiepyt\xc5\xb3j\xc5\xb3, o pus\xc4\x99 u\xc5\xbesikr\xc4\x97tusi\xc5\xb3 paskiepyt\xc5\xb3j\xc5\xb3 apsaugo nuo ligos i\xc5\xa1sivystymo. Vakcina leid\xc5\xbeiama po oda. Ar naudinga skirti papildomas dozes, \xc4\xafrodym\xc5\xb3 n\xc4\x97ra. \xc5\xa0i\xc4\x85 vakcin\xc4\x85 taip pat galima naudoti tam tikr\xc5\xb3 r\xc5\xab\xc5\xa1i\xc5\xb3 \xc5\xa1lapimo p\xc5\xabsl\xc4\x97s v\xc4\x97\xc5\xbeiui gydyti. Prie\xc5\xa1 skiepijant BCG vakcina visada reikia atlikti tuberkulino odos test\xc4\x85 (Mantu m\xc4\x97gin\xc4\xaf), i\xc5\xa1skyrus atvejus, kai skiepijami naujagimiai. Teigiama tuberkulino odos testo reakcija rei\xc5\xa1kia skiepijimo BCG vakcina kontraindikacij\xc4\x85. Asmenys, kuri\xc5\xb3 tuberkulino m\xc4\x97ginys reagavo, BCG vakcina neskiepijami, nes jiems kyla didel\xc4\x97 stipraus vietinio u\xc5\xbedegimo ir rand\xc4\x97jimo rizika, o ne tod\xc4\x97l (kaip da\xc5\xbenai neteisingai suprantama), kad toks m\xc4\x97ginio rezultatas rei\xc5\xa1kia, jog asmuo jau turi imunitet\xc4\x85 ir jo skiepyti nereikia. Asmenis, kuri\xc5\xb3 tuberkulino m\xc4\x97ginio reakcija buvo teigiama, reikia i\xc5\xa1tirti, ar jie neserga aktyvios formos tuberkulioze. BCG vakcina taip pat kontraindikuojama tam tikriems asmenims, turintiems IL12 receptori\xc5\xb3 pasa\xc5\xbeo defekt\xc5\xb3, nes jie susij\xc4\x99 su imunin\xc4\x97s sistemos sutrikimais.\n_START_SECTION_\nSaugumas ir gamyba\n_START_PARAGRAPH_\nSunkus \xc5\xa1alutinis poveikis pasirei\xc5\xa1kia retai. Da\xc5\xbenai tai b\xc5\xabna injekcijos vietos paraudimas, tinimas ir lengvas skausmas. Gyjant injekcijos vietoje gali susidaryti ma\xc5\xbea opel\xc4\x97 ir nedidelis randas. Jeigu BCG vakcina atsitiktinai suleid\xc5\xbeiama po oda, gali susiformuoti vietinis abscesas (vadinamoji BCG-oma), kuris kartais gali i\xc5\xa1op\xc4\x97ti ir gali reik\xc4\x97ti nedelsiamo gydymo antibiotikais, nes negydant infekcija gali i\xc5\xa1plisti ir pa\xc5\xbeeisti gyvybi\xc5\xa1kai svarbius organus. \xc4\x8cia svarbu pasteb\xc4\x97ti, kad abscesas (votis) ne visada susij\xc4\x99s su netinkamu vakcinos suleidimu. Tai viena i\xc5\xa1 da\xc5\xbenesni\xc5\xb3 komplikacij\xc5\xb3, galin\xc4\x8di\xc5\xb3 i\xc5\xa1sivystyti po skiepijimo. Medicininiais toki\xc5\xb3 absces\xc5\xb3 gydymo antibiotikais tyrimais gauta \xc4\xafvairi\xc5\xb3 rezultat\xc5\xb3, ta\xc4\x8diau prieita vienos bendros nuomon\xc4\x97s, kad i\xc5\xa1tyrus i\xc5\xa1 voties i\xc5\xa1siurbtus p\xc5\xablius, ne\xc4\xafprast\xc5\xb3 mikroorganizm\xc5\xb3 nerasta, o toks absecas paprastai per kelias savaites i\xc5\xa1gyja savaime. \xc5\xa0alutinis poveikis da\xc5\xbenesnis ir gali pasireik\xc5\xa1ti sunkesniais simptomais asmenims, kuri\xc5\xb3 nusilpusi imuniteto funkcija. BCG vakcin\xc4\x85 atsitiktinai suleidus pacientui, kurio imunin\xc4\x97s sistemos funkcija sutrikusi (pvz., k\xc5\xabdikiui, turin\xc4\x8diam sunk\xc5\xb3 kombinuot\xc4\x85j\xc4\xaf imunodeficit\xc4\x85, gali kilti i\xc5\xa1s\xc4\x97tin\xc4\x97 arba gyvybei pavojinga infekcija. Remiantis apie toki\xc4\x85 komplikacij\xc4\x85 dokumentuotais atvejais, jos da\xc5\xbenis siekia ma\xc5\xbeiau nei vien\xc4\x85 atvej\xc4\xaf milijonui skiepijim\xc5\xb3. \xc5\xa0i\xc4\x85 vakcin\xc4\x85 naudoti n\xc4\x97\xc5\xa1tumo laikotarpiu nesaugu. Vakcina gaminama naudojant bakterij\xc4\x85 Mycobacterium bovis, kuri yra [naminis jautis|galvij\xc5\xb3] tuberkulioz\xc4\x97s suk\xc4\x97l\xc4\x97ja. Nors vakcinoje naudojami mikroorganizmai susilpninti, ta\xc4\x8diau teb\xc4\x97ra gyvi. Jeigu asmuo buvo skiepytas BCG vakcina, tuberkulino odos m\xc4\x97ginys gali b\xc5\xabti klaidingai teigiamas, ta\xc4\x8diau labai akivaizdus teigiamas rezultatas paprastai rei\xc5\xa1kia aktyvi\xc4\x85 lig\xc4\x85.\n_START_SECTION_\nIstorija, visuomen\xc4\x97 ir kult\xc5\xabra\n_START_PARAGRAPH_\nBCG medicininei paskir\xc4\x8diai pirm\xc4\x85 kart\xc4\x85 panaudota 1921\xc2\xa0m. Ji \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. 2014\xc2\xa0m. viena doz\xc4\x97 didmenin\xc4\x97s prekybos tinkle kainavo 0,16 JAV doleri\xc5\xb3. Jungtin\xc4\x97se Amerikos Valstijose \xc5\xa1iai vakcinai kasmet i\xc5\xa1leid\xc5\xbeiama apie 100\xe2\x80\x93200 JAV doleri\xc5\xb3. Kasmet ja paskiepijama ma\xc5\xbedaug 100 milijon\xc5\xb3 vaik\xc5\xb3.'